Esmakordselt suurtuuril etapi võitnud Mas edestas tihedas finišiheitluses kolumblast Miguel Angel Lopezit (Astana). Punases särgis sõitev Yates ületas lõpujoone 23 sekundit hiljem.

97-kilomeetrisel etapil hakkasid otsustavad sündmused aset leidma juba 29 kilomeetrit enne finišit, kui peagrupist põgenesid kolumblased Nairo Quintana (Movistar) ja Lopez. Eelviimasel tõusul otsustas end sadulast kergitada Yates, kellega läks kaasa kokkuvõttes pjedestaali kohta jahtinud Mas. Viimase tõusu algul oli neljal ratturil edu lähimate jälitajate ees 30 sekundit. Quintana jäi üsna pea liidrite hulgast maha, et aidata Alejandro Valverdel säilitada pjedestaali kohta. Seitse kilomeetrit enne lõppu läksid Mas ja Lopez oma teed ning selgitasid võitja lõpumeetritel.

Kokkuvõttes läheb viimasele etapile Hispaania pealinnas Madridis vastu liidrina Yates. Etapi võitnud Mas kerkis neljandalt kohalt teiseks (+1.46) ja Lopez viiendalt kohalt kolmandaks (+2.04).

Suurbritannia ratturi Yatesi Vuelta üldvõit on omamoodi ajalooline hetk, sest mitte kunagi varem ei ole ühegi riigi ratturid suutnud võita kõiki kolme suurtuuri. Mäletatavasti võitis Chris Froome Itaalia velotuuri ja Geraint Thomas Tour de France'i.